《太学试驾幸后苑观谷》
宋代·李复

禁籞开清晓，宸心喜豫游。鸣鸾迎霁日，嘉谷茂高秋。

秀颖晴光烂，雕舆睿鉴留。晨光照金粟，喜色动珠旒。

绿野勤农力，青编蔼帝猷。周人豳颂在，王业起耕畴。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。